### Resume

I forbindelse med byfornyelse i [adresse] er der gennem det seneste år igangsat en række tiltag i området, herunder klimatilpasning, ophold, leg og rekreative kunstnerisk udsmykning. I forbindelse med at det sidste kunstværk nærmer sig færdiggørelse, gives en orientering om kunstværket, der også er en del af et større kunstprojekt ”Byen, Kunsten og Vandet”.

### Sagsfremstilling

Byrådet godkendte 25. januar 2017 i punkt nr. 11 ”Byfornyelsesprogram for [adresse] i Vejle” og gav samtidig anlægsbevilling til det samlede projekt. Formandskabet i Teknisk Udvalg blev 22. marts 2022 i punkt 32 "Orientering om kunstprojekt i østbyen" orienteret om byfornyelsen. Det meste af byfornyelsesprogrammet er realiseret i de forløbne år, bl.a. Klimaparken med regnvandshåndtering, rekreative tiltag, leg og kunst.

Der er arbejdet med to kunstprojekter i forbindelse med områdefornyelsen i [adresse].

Kunstprojektet ”Camping”, er udført af kunstner John Holst og blev indviet i 2022. Værket er ejet af Vejle Kommune.

Kunstprojektet ”Christopher Nissen” er udarbejdet af kunstnerduoen Zenia Thygesen og Åbjørn Jepsen og indvies i 2023. Projektet er også en del af et større kunstprojekt ”Byen, Kunsten og Vandet”, der tager udgangspunkt i vandet som potentiale. Fremtidige skybrud og stormfloder truer Vejle by, men det skaber samtidig potentiale for udviklingen af nye og innovative løsninger, hvor udfordringer vendes til muligheder. Med en række kunstprojekter, hvor Christopher Nissen er det første, forsøges der gennem kunsten at skabe en anderledes dialog om vandets betydning for byen, historisk, nu og i fremtiden.

Christopher Nissen sætter fokus på klimaudfordringen gennem en digital visning af de stigende vandstande i havet. Værket udformes som en åben rotunde, hvor man kan træde ind i rotunden og følge havets bevægelse på rotundens indervæg via digitale LED skærme. Rotunden er 3 m høj og 7 m i diameter, og udføres i mørkt stål, der med tiden vil få et rustfarvet udtryk. Rotunden placeres centralt i [adresse], umiddelbart syd for hovedstien, på et areal ejet af Vejle Kommune. Kunstværket realiseres med støtte fra Statens Kunstfond og midler fra områdefornyelsen. Der reserveres i projektbudgettet en sum til drift af skærme i 5 år. Der afholdes en indvielse af værket i sensommer 2023, når værket er færdigopstillet. Da det er [adresse], der skal eje værket, er det naturligt at Teknisk Udvalg afholder indvielsen. Dato for indvielsen besluttes i en nærmere dialog med Teknisk Udvalg, Statens Kunstfond og kunstnerne.

### Klima og resiliensvurdering

Værket er en en del af Kunstprojektet "Byen Vandet og Kunsten" og søger at sætte fokus på klima gennem kunsten.

### Teknik- og Miljødirektøren indstiller,

|  |  |
| --- | --- |
| at | orienteringen tages til efterretning. |

### Beslutning

Udsat.

Vagn Holm og Alvin Østergaard var fraværende.